Príspevky na vnútroštátne pracovné programy členských štátov Európskej únie zapojených do kampane boli vo výške 5 268 613,31 EUR, konfederácia CONCORD (aliancia občianskej spoločnosti) získala 938 639,50 EUR, do rozvoja komunikačnej stratégie kampane v roku 2014 bolo investovaných 170 258,55 EUR, na vykonávanie stratégie bolo vyčlenených 3 451 833,75 EUR, na dočasné zamestnávanie ďalších podporných zamestnancov 500 000 EUR a na externú hodnotiacu štúdiu 250 000 EUR.

c) zvyšovať informovanosť o prínosoch rozvojovej spolupráce Únie nielen u príjemcov, ale aj u občanov Únie a zabezpečiť širšie pochopenie súdržnosti politík na podporu rozvoja a podporovať u občanov v Európe a v rozvojových krajinách zmysel pre spoločnú zodpovednosť, solidaritu a príležitosť v meniacom sa a vzájomne prepojenom svete.

Európsky rok rozvoja (ďalej len „ERR2015“) bol prvým európskym rokom venovaným vonkajším vzťahom. V súvislosti s veľkými medzinárodnými politickými rozhodnutiami nastala dôležitá chvíľa: miléniové rozvojové ciele boli nahradené cieľmi trvalo udržateľného rozvoja v rámci programu trvalo udržateľného rozvoja do roku 2030, ktorý bol prijatý na Valnom zhromaždení OSN v septembri 2015. Zásadný prelom nastal v júli 2015, keď sa dosiahla dohoda o akčnom programe z Addis Abeby týkajúcom sa globálneho rámca pre financovanie trvalo udržateľného rozvoja. Napokon, v decembri na konferencii OSN o zmene klímy v Paríži (COP21) v roku 2015 prijalo 195 krajín historicky úplne prvú univerzálnu, právne záväznú celosvetovú dohodu o klíme.

Mimoinštitucionálne partnerstvá v rámci kampane prispeli k jej rôznorodosti a dynamike. Koalícia, ktorá sa vytvorila okolo ERR2015, zahŕňala medzinárodné organizácie, miestne orgány, skupiny občianskej spoločnosti, súkromný sektor, akademickú obec a mládežnícke organizácie.

1.5.Výsledky prieskumu Eurobarometer týkajúce sa rozvoja

Uskutočnili sa dva prieskumy Eurobarometer, jeden na začiatku kampane a druhý na konci. Cieľom bolo posúdiť verejnú mienku o témach týkajúcich rozvoja a sledovať všetky zmeny v týchto postojoch v priebehu roka. Prieskum Eurobarometer o rozvoji z roku 2016 preukázal jasný nárast podielu občanov, ktorí podporujú rozvoj (z 85 % na 89 %) a potvrdil, že európska verejnosť už má viac poznatkov o nových cieľoch trvalo udržateľného rozvoja, pričom podiel občanov, ktorí uviedli, že o nich počuli alebo čítali, dosiahol 36 %. Pokiaľ ide o samotný rok ERR2015, prieskum Eurobarometer potvrdil, že z pôvodnej 12 % miery uznania v januári roku 2015 došlo do konca roka k nárastu o 50 %.

2.VYKONÁVANIE NA DECENTRALIZOVANEJ ÚROVNI

V rozhodnutí o ERR2015 bolo uvedené, že je potrebná široká podpora pre rozvoj, keďže „hlavnú zodpovednosť za zvyšovanie informovanosti občanov v otázkach rozvoja majú členské štáty“. Zároveň sa podarilo dosiahnuť konsenzus o význame mnohostranných partnerstiev pre schopnosť členských štátov dosiahnuť ciele európskeho roka.

2.1.Spolupráca s členskými štátmi

Základným kameňom kampane pri zriaďovaní siete komunikátorov v oblasti rozvoja bola spolupráca s členskými štátmi EÚ. Vnútroštátny pracovný program ERR2015 vykonávalo 25 členských štátov. Rok ERR2015 poskytol príležitosť zamerať sa na výsledky miléniových rozvojových cieľov a na program 2030 stanovujúci ciele trvalo udržateľného rozvoja a posilniť záujem o otázky rozvoja a angažovanosti v tejto oblasti. Vo všetkých členských štátoch EÚ dovedna sa uskutočnilo okolo 3 828 podujatí, na ktorých sa zúčastnilo celkove 1 923 240 účastníkov.

Konali sa rôzne aktivity, od špeciálnych dní rozvoja, kultúrnych podujatí a televíznych a rozhlasových programov až po literárne, fotografické a video súťaže, konferencie a vzdelávacie podujatia. Informačné kancelárie Európskeho parlamentu zorganizovali v členských štátoch 35 podujatí, seminárov a diskusií o otázkach rozvoja, často za prítomnosti poslancov Európskeho parlamentu.

Osobitný dôraz sa kládol na prácu v oblasti vzdelávania zameranú na mladých ľudí. Komisia vypracovala súbor vzdelávacích nástrojov v oblasti rozvoja s Príručkou pre učiteľov, plánmi rozdelenými do 12 lekcií a kvízovou brožúrou v 23 jazykoch EÚ. Tieto vzdelávacie materiály boli distribuované prostredníctvom ministerstiev školstva do vzdelávacích inštitúcií, najmä stredných škôl, ale aj na univerzity a do učiteľských zväzov prostredníctvom príslušných ministerstiev školstva. Mnohé členské štáty vymenovali národných ambasádorov, ktorých popularita pomohla zvýšiť informovanosť o kampani.

Partnerstvá s médiami a tlačou boli vytvorené vo všetkých členských štátoch, kampaň podporilo dovedna 45 takýchto partnerstiev a – najmä v Írsku, Španielsku a Rakúsku – poskytli niektoré významné príklady zamerané na mladých ľudí.

Dobré správy pre Európu – špeciálny deň

Komisia úzko spolupracovala s dánskou mimovládnou organizáciou World's Best News na podpore série špeciálnych Európskych dní rozvoja, ktoré sa konali v 19 členských štátoch s cieľom šíriť pozitívne správy o rozvojovej spolupráci EÚ a pokroku v partnerských krajinách.

Pri tejto príležitosti boli pripravené špeciálne noviny vo všetkých jazykoch EÚ s celkovým nákladom 250 000 výtlačkov. Distribúcia týchto novín dobrovoľníkmi a zväčša v spolupráci s partnermi zo súkromného sektora podporila informovanosť o roku rozvoja. Európske dni rozvoja boli často organizované v spojení s medzinárodnými dňami, ako napríklad Globálny akčný deň pre globálne ciele alebo pri iných vnútroštátnych príležitostiach.

2.2.Spolupráca s občianskou spoločnosťou a vzdelávanie a zvyšovanie informovanosti v oblasti rozvoja (DEAR)

Európska aliancia občianskej spoločnosti pod vedením konfederácie CONCORD využila ERR2015 ako príležitosť na podporu kritickej diskusie medzi občanmi EÚ na tému globálna spravodlivosť a na ich aktívne zapojenie do tejto oblasti. V priebehu 15 mesiacov konfederácia CONCORD pridelila čiastkové granty na 17 menších projektov a realizované boli v 20 krajinách v Európe s dosahom na približne 17 miliónov ľudí na miestnej, vnútroštátnej, európskej a globálnej úrovni. Koncom roku 2015 konfederácia CONCORD vydala brožúru Politické odporúčania.

Občianska spoločnosť sa ďalej zapojila do kampane prostredníctvom požiadavky na príjemcov občianskej spoločnosti DEAR vo všetkých 28 členských štátoch, aby zohľadnili ERR2015 vo svojich programoch na rok 2015. Výstupy zahŕňali výstavy a súťaže fotografií, filmové a hudobné festivaly, súťaže v písaní, prípravu letných táborov, výstavy, kultúrne podujatia a učiteľské fóra.

2.3.Na medzinárodnej scéne: spolupráca s medzinárodnými organizáciami

Organizácia Spojených národov (OSN) a Svetová banka zohrávali v kampani dôležitú úlohu prostredníctvom svojich príspevkov na jej webovom sídle, spoluorganizovaním obsahu na sociálnych médiách a šírením informovanosti o kampani v rámci Únie, ako aj mimo nej. Obzvlášť cennú koordinačnú úlohu počas celého roka ERR2015 zohrávalo Regionálne informačné centrum OSN pre Európu (UNRIC). Svojimi informáciami, príbehmi a oznamami o podujatiach na webovom sídle ERR2015, ako aj spoluorganizovaním obsahu na účtoch sociálnych médií prispievalo 15 agentúr OSN.

K mnohým spoločným podujatiam patrilo napríklad stretnutie mladých ľudí s generálnym tajomníkom OSN Pan Ki-munom v centre Bozar v Bruseli, Deň OSN na námestí Grand place v Bruseli, označenie premietaní Ciné-ONU v Bruseli a konferencia o cieľoch trvalo udržateľného rozvoja v kontexte podujatia „Quinzaine de la Solidarité internationale“ v Bruseli. Medzinárodné konferencie o rozvojovej spolupráci pod názvami „Engage. Cooperate. Share Experience“ (Zapojiť sa. Spolupracovať. Podeliť sa o skúsenosti) (Litva) a „Advancing Women's Economic Empowerment via the Post 2015 Development Framework“ (Zlepšovanie ekonomického postavenia žien prostredníctvom rozvojového rámca po roku 2015) (Poľsko) podporila v súvislosti s kampaňou v rámci ERR2015 Svetová banka.